PMIndiaData/PMIndiaSum huggingface dataset:
कैबिनेट ने पर्यावरण के क्षेत्रों में सहयोग पर भारत और भूटान के बीच समझौता ज्ञापन को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारत और भूटान के बीच पर्यावरण के क्षेत्रों में सहयोग पर समझौता ज्ञापन पत्र पर हस्ताक्षर करने को अपनी स्वीकृति दे दी है। विवरण: यह समझौता ज्ञापन दोनों देश में लागू कानूनों और कानूनी प्रावधानों को ध्यान में रखते हुए इक्विटी, पारस्परिकता और पारस्परिक लाभों के आधार पर दोनों देशों को पर्यावरण के संरक्षण और प्राकृतिक संसाधनों के प्रबंधन में निकट और दीर्घकालिक सहयोग को स्थापित और संवर्धित करने में सक्षम बनाएगा। । दोनों पक्षों के द्विपक्षीय हित और पारस्परिक रूप से सहमत प्राथमिकताओं को ध्यान में रखते हुए, पर्यावरण के निम्नलिखित क्षेत्रों को शामिल करने के लिए एक समझौता ज्ञापन पर विचार किया गया है: •वायु; •अपशिष्ट; • रासायनिक प्रबंधन; •जलवायु परिवर्तन; • ऐसे अन्य क्षेत्र जिन पर संयुक्त रूप से निर्णय लिया गया है। यह समझौता ज्ञापन हस्ताक्षर की तिथि से लागू होगा और दस वर्ष की अवधि के लिए लागू रहेगा। प्रतिभागियों को समझौता ज्ञापन के उद्देश्यों को पूरा करने के लिए सहयोग गतिविधियों को स्थापित करने हेतु सभी स्तरों पर संगठनों, निजी कंपनियों, सरकारी संस्थानों और दोनों ओर अनुसंधान संस्थानों को प्रोत्साहित करना होगा। प्रतिभागियों ने गतिविधियों की प्रगति की समीक्षा और विश्लेषण करने के लिए संयुक्त कार्य समूह/द्विपक्षीय बैठकें आयोजित करने की भी प्रतिबद्धता जताई है और दोनों पक्ष अपने संबंधित मंत्रालयों/एजेंसियों को प्रगति और उपलब्धियों की विधिवत जानकारी भी प्रदान करेंगे। रोजगार सृजन क्षमता सहित प्रमुख प्रभाव: समझौता ज्ञापन के तहत सार्वजनिक और निजी दोनों क्षेत्रों के माध्यम से अनुभवों, सर्वोत्तम कार्यप्रणालियों और तकनीकी जानकारियों को आदान-प्रदान करने के साथ-साथ सतत विकास में योगदान दिया जाएगा। समझौता ज्ञापन आपसी हित के क्षेत्रों में संयुक्त परियोजनाओं के लिए भी संभावना प्रदान करता है। हालांकि, इसमें किसी महत्वपूर्ण रोजगार सृजन की परिकल्पना नहीं की गई है। व्यय: प्रस्तावित समझौता ज्ञापन के वित्तीय निहितार्थ द्विपक्षीय बैठकों/संयुक्त कार्य समूह की बैठकों तक सीमित हैं जो भारत और भूटान में वैकल्पिक रूप से होगीं। प्रतिनिधिमंडल भेजने वाला पक्ष उनकी यात्रा लागत को वहन करेगा, जबकि अगवानी करने वाला पक्ष बैठकों और अन्य व्यवस्थाओं के आयोजन की लागत को वहन करेगा। यह प्रस्तावित समझौता ज्ञापन के सीमित वित्तीय निहितार्थ हैं। पृष्ठभूमि: भारत सरकार के पर्यावरण, वन और जलवायु परिवर्तन मंत्रालय (एमओईएफसीसी) के केंद्रीय प्रदूषण नियंत्रण बोर्ड (सीपीसीबी) और भूटान सरकार के राष्ट्रीय पर्यावरण आयोग (एनईसी) के बीच 11 मार्च, 2013 को एक समझौता ज्ञापन पर हस्ताक्षर किए गए थे। यह समझौता ज्ञापन 10 मार्च, 2016 को समाप्त हो गया। पूर्व के समझौता ज्ञापनों के लाभों को ध्यान में रखते हुए, दोनों पक्षों ने पर्यावरण के क्षेत्र में सहयोग और समन्वय को जारी रखने का निर्णय लिया है।
प्रधानमंत्री ने स्वतंत्रता सेनानियों, लोकमान्य तिलक और चंद्रशेखर आजाद को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने स्वतंत्रता सेनानियों, लोकमान्य तिलक और चंद्रशेखर आजाद को उनकी जयंती पर श्रद्धांजलि दी है। श्री मोदी ने ‘मन की बात’ का एक अंश भी साझा किया है, जिसमें उन्होंने कुछ साल पहले लोकमान्य तिलक और चंद्रशेखर आजाद के बारे में चर्चा की थी। उन्होंने अपनी मुंबई यात्राओं की तस्वीरें भी साझा की हैं, जब वे लोकमान्य सेवा संघ गए थे, जिसका लोकमान्य तिलक के साथ घनिष्ठ संबंध है। ट्वीट्स की एक श्रृंखला में, प्रधानमंत्री ने कहा; "मैं मां भारती के दो महान सपूतों लोकमान्य तिलक और चंद्रशेखर आजाद को उनकी जयंती पर नमन करता हूं। ये दोनों महान व्यक्तित्व साहस और देशभक्ति के प्रतीक हैं। कुछ साल पहले ‘मन की बात’ में मैंने उनके बारे में जो कुछ कहा था, उसे साझा कर रहा हूं।" "लोकमान्य तिलक की स्थायी विरासतों में से एक, बड़े पैमाने पर गणेश उत्सव का आयोजन है, जिसने लोगों के बीच सांस्कृतिक चेतना की भावना को प्रज्वलित किया। अपनी एक मुंबई यात्रा के दौरान, मैं लोकमान्य सेवा संघ गया था, जिसका लोकमान्य तिलक के साथ घनिष्ठ संबंध है।" I bow to two greats sons of Maa Bharti, Lokmanya Tilak and Chandra Shekhar Azad on their birth anniversary. These two stalwarts epitomise courage and patriotism. Sharing what I had spoken about them during #MannKiBaat a few years ago. pic.twitter.com/GuhXVxWZfa
मंत्रिमंडल ने कॉन्फ्रेंस ऑफ पार्टीज (सीओपी) 24, कातोविसे, पोलैंड (2-15 दिसंबर,2018) के लिए भारत के दृष्टिकोण के बारे में कार्योत्तर स्वीकृति प्रदान की

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने 2-15 दिसंबर, 2018 तक कातोविसे, पोलैंड में आयोजित यूनाइटेड नेशंस फ्रेमवर्क कन्वेंशन ऑन क्लाइमेट चेंज (यूएनएफसीसीसी) के बारे में 24वीं कॉन्फ्रेंस ऑफ पार्टीज (सीओपी) के दौरान भारत के दृष्टिकोण के बारे में बातचीत करने के लिए कार्योत्तर मंजूरी प्रदान की है। पर्यावरण, वन एवं जलवायु परिवर्तन मंत्री डॉ. हर्ष वर्धन ने प्रतिनिधि मंडल का नेतृत्व किया था। इस बैठक में पोस्ट- 2020 अवधि के दौरान पेरिस समझौते को लागू करने के लिए दिशा-निर्देशों को अंतिम रूप देने के बारे में ध्यान केन्द्रित किया गया था। भारत का दृष्टिकोण यूएनएफसीसीसी के सिद्धांतों और प्रावधानों से निर्देशित था। इसमें इक्विटी और सामान्य लेकिन विभेदित जिम्मेदारियों और संबंधित क्षमता के सिद्धांतों (सीबीपीआर-आरसी) पर विशेष रूप से ध्यान दिया गया। भारत ने पेरिस समझौते के बारे में अपनी प्रतिबद्धता को दोहराया और सामूहिक रूप से पेरिस समझौता लागू करने के लिए अपने वायदों को शामिल करते हुए सीओपी-24 के दौरान अपने नेतृत्व के बारे में प्रकाश डाला। पर्यावरण सुरक्षा के बारे में अपने परम्परागत स्वभाव के अनुरूप भारत सरकार ने प्रधानमंत्री श्री नरेन्द्र मोदी के नेतृत्व में जलवायु परिवर्तन की चिंताओं से निपटने के लिए अनेक कदम उठाए हैं। ये प्रयास जलवायु कार्रवाई की दिशा में भारत की प्रतिबद्धता को दर्शाते हैं। सौर ऊर्जा से प्राप्त 24 गीगावाट बिजली क्षमता सहित 74 गीगावाट की स्थापित नवीकरणीय ऊर्जा क्षमता को अर्जित करने के लिए नवीकरणीय ऊर्जा को गति प्रदान की गई है। इससे अंतर्राष्ट्रीय सौर समझौता, ऊर्जा दक्षता प्रयासों जैसे उदाहरणों के माध्यम से इसे सोलर ऊर्जा क्षमता को बढ़ाने के अपने उद्देश्य से विश्व में शीर्ष स्थान प्राप्त हुआ है। यह सुनिश्चित करना महत्वपूर्ण है कि विकासशील देशों की कार्रवाई को वित्त, क्षमता निर्माण और विकसित देशों के तकनीकी समर्थन सहित सतत और पर्याप्त साधनों से मदद मिली है। विकासशील देशों को समझौता लागू करने के साधन उपलब्ध कराने तथा विकसित देशों को जलवायु वित्त के निर्धारित स्तरों के बारे में स्पष्टता लाने के लिए विस्तृत जानकारी उपलब्ध कराने के लिए विकसित देशों की बाध्यता को अपनाया गया मार्गदर्शन ही संचालित करता है। सभी पक्ष अमेरिका के 100 बिलियन डॉलर से नए सामूहिक वित्तीय पोस्ट- 2020 लक्ष्य को स्थापित करने के लिए कार्य शुरू करने पर सहमत थे। कुल मिलाकर भारत के दीर्घकालिक हितों की सुरक्षा की गई। भारत ने जीएसटी प्रक्रिया के उत्पादन में इक्विटी पर सोच-विचार की जरूरत के संबंध में ग्लोबल स्टॉकटेक (जीएसटी) निर्णय के बारे में अमेरिका की शंका को व्यक्त किया है। यह गरीबों और सीमांत लोगों की कमजोरियों, समस्याओं और चुनौतियों से निपटने के उद्देश्य को सुनिश्चित करने के लिए पेरिस समझौते के आदेश के अनुसार जीएसटी प्रक्रिया का एक महत्वपूर्ण हिस्सा है।
पंडित दीनदयाल उपाध्‍याय श्रमेव जयते कार्यक्रम में प्रधानमंत्री का संबोधन

· नजरिया अगर सम्‍मानजनक हो तो ‘श्रम योगी’ बन जाते हैं ‘राष्‍ट्र योगी’ और ‘राष्‍ट्र निर्माता।’ · हमें श्रमिकों की नजर से ही श्रम मुद्दों को देखना चाहिए। · श्रमेव जयते पहल से विश्‍वास बढ़ेगा, युवाओं की काबिलियत बढ़ेगी और व्‍यवसाय करना आसान होगा। · सरकार को अपने नागरिकों पर अवश्‍य भरोसा करना चाहिए, स्‍व-प्रमाणन की इजाजत देना इस दिशा में एक कदम है। प्रधानमंत्री श्री नरेन्‍द्र मोदी ने आज श्रमिकों की नजर से श्रम मुद्दों को समझने की पुरजोर वकालत की, ताकि उन्‍हें संजीदगी के साथ सुलझाया जा सके। नई दिल्‍ली में पंडित दीनदयाल उपाध्‍याय श्रमेव जयते कार्यक्रम में पांच नई पहलों की शुरुआत के बाद अपने संबोधन में प्रधानमंत्री ने कहा कि इस तरह का सम्‍मानजनक नजरिया अपनाने से ‘श्रम योगी’ (श्रमिक) पहले ‘राष्‍ट्र योगी’ और फिर ‘राष्‍ट्र निर्माता’ बन जायेंगे। प्रधानमंत्री ने कहा कि राष्‍ट्र के विकास में ‘श्रमेव जयते’ की उतनी ही अहमियत है जितनी ‘सत्‍यमेव जयते’ की है। श्री नरेन्‍द्र मोदी ने कहा कि सरकार को अपने नागरिकों पर अवश्‍य भरोसा करना चाहिए और दस्‍तावेजों के स्‍व-प्रमाणन की इजाजत देकर इस दिशा में एक बड़ा कदम उठाया गया है। उन्‍होंने कहा कि श्रमेव जयते कार्यक्रम के तहत आज जिन विभिन्‍न पहलों की शुरुआत की गई है, वे भी इस दिशा में अहम कदम हैं। प्रधानमंत्री ने एक साथ अनेक योजनाओं का शुभारंभ करने के लिए श्रम एवं रोजगार मंत्रालय के प्रयासों की सराहना की है, जिनके अंतर्गत श्रमिकों के साथ-साथ नियोजकों के हितों का भी ख्‍याल रखा गया है। उन्‍होंने कहा कि श्रम सुविधा पोर्टल ने महज एक ऑनलाइन फॉर्म के जरिये 16 श्रम कानूनों का अनुपालन आसान कर दिया है। उन्‍होंने कहा कि निरीक्षण के लिए यूनिटों का अनियमित चयन करने की पारदर्शी ‘श्रम निरीक्षण योजना’ से इंसपेक्‍टर राज की बुराइयों से निजात मिलेगी और इसके साथ ही कानूनों का बेहतर ढंग से पालन भी सुनिश्चित होगा। प्रधानमंत्री ने इस बात पर चिंता व्‍यक्‍त की कि कर्मचारी भविष्‍य निधि संगठन में 27,000 करोड़ रुपये की विशाल राशि बगैर दावे के पड़ी है। उन्‍होंने कहा कि यह रकम भारत के गरीब श्रमिकों के पसीने की कमाई है। उन्‍होंने यह भी कहा कि यूनिवर्सल एकाउंट नम्‍बर के जरिये कर्मचारी भविष्‍य निधि में सुनिश्चित की गई पोर्टेबिलिटी से इस तरह की रकम के फंस जाने और वास्‍तविक लाभार्थियों तक उसके न पहुंच पाने की समस्‍या से निजात मिल जायेगी। प्रधानमंत्री ने कहा कि व्‍यावसायिक प्रशिक्षण के राष्‍ट्रीय ब्रांड अम्‍बेसडर नियुक्‍त करने की पहल से आईटीआई विद्यार्थियों का गौरव और विश्‍वास बढ़ेगा। प्रधानमंत्री ने इस मौके पर चुनिंदा ब्रांड अम्‍बेसडरों को सम्‍मानित भी किया। प्रशिक्षु प्रोत्‍साहन योजना और असंगठित क्षेत्र के कामगारों के लिए पुनर्गठित राष्‍ट्रीय स्‍वास्‍थ्‍य बीमा योजना (आरएसबीवाई) के कारगर क्रियान्‍वयन का भी आज शुभारंभ किया गया। प्रधानमंत्री ने कहा कि ‘श्रमेव जयते’ कार्यक्रम दरअसल ‘मेक इन इंडिया’ विजन का ही एक अहम हिस्‍सा है, क्‍योंकि इससे बड़ी संख्‍या में युवाओं का कौशल विकास करने का रास्‍ता साफ होगा और इसके साथ ही भारत को आने वाले वर्षों में काबिल कर्मचारियों की वैश्विक जरूरत को पूरा करने का अवसर भी मिलेगा। इस अवसर पर केन्‍द्रीय मंत्री श्री नरेन्‍द्र सिंह तोमर, श्री कलराज मिश्र, श्री अनंत गीते तथा डॉ. हर्षवर्धन और केन्‍द्रीय श्रम राज्‍य मंत्री श्री विष्‍णु देव साय भी उपस्थित थे।
संसद में बजट सत्र से पहले मीडिया को जारी प्रधानमंत्री के बयान का मूल पाठ

आज संसद के बजट सत्र का आरंभ हो रहा है। हमारी सरकार के लिए यह पूर्ण समय का अवसर पहली बार आया है। लोकतंत्र में, लोकतंत्र के इस मंदिर में, संवाद हो, हर विषय पर गहराई से बहस हो, और इस मंथन से अमृत निकले, जो देश के गरीब से गरीब के काम आए – इस संकल्प के साथ यह बजट सत्र का आरंभ हो रहा है। कल भी मैं बहुत लम्बे समय तक सभी साथी दलों के नेताओं से मिला था, उनके विचार भी सुने हैं, और हमारा प्रयास रहेगा कि देशहित के हर महत्वपूर्ण issue पर गहरी चर्चा हो। बजट सत्र किसी भी सरकार के लिए अत्यंत महत्वरपूर्ण अवसर होता है। देश के लिए भी एक महत्वपूर्ण अवसर होता है। सामान्य मानव की आशा-आकांक्षाओं की पूर्ति करने का प्रयास बजट में झलकता है। और मुझे विश्वास है कि बजट सत्र बहुत ही अच्छे वातावरण में, सहयोग के वातावरण में, और कुछ अच्छा करने की दिशा में मिलकर के प्रयास करने का एक अच्छा अवसर बनकर के रहेगा। बहुत-बहुत धन्यवाद।
प्रधानमंत्री ने केदारनाथ धाम में चल रहे विकास कार्य की समीक्षा की

प्रधानमंत्री श्री नरेन्द्र मोदी ने आज केदारनाथ धाम में चल रहे विकास कार्य की समीक्षा की। समीक्षा में केदारनाथ में बुनियादी ढाँचे को बढ़ावा देना शामिल है, जिससे वहां अधिक तीर्थयात्रियों के साथ-साथ पर्यटक भी जा सकें। प्रधानमंत्री ने तीर्थयात्रियों के अनुकूल और पर्यावरण-अनुकूल सुविधाएं बनाने की आवश्यकता पर जोर दिया। उन्होंने केदारनाथ और उसके आसपास के क्षेत्रों के आगे विकास के लिए चल रहे प्रयासों में नवीनतम तकनीक का उपयोग करने का भी आह्वान किया।
प्रधानमंत्री ने हाल ही में अहमदाबाद मेट्रो के शुभारंभ के मौके पर साबरमती नदी के दृश्य साझा किए

प्रधानमंत्री श्री नरेन्द्र मोदी ने भारतीय प्रशासनिक सेवा के एक अधिकारी श्री एम. नागराजन का एक ट्वीट संदेश साझा किया है, जिसमें अहमदाबाद मेट्रो को हाल ही में हरी झंडी दिखाकर रवाना किए जाने के तत्काल बाद साबरमती नदी का दृश्य दिखाई दे रहा है। भारतीय प्रशासनिक सेवा के एक अधिकारी श्री एम. नागराजन के एक ट्वीट का हवाला देते हुए प्रधानमंत्री ने अपने एक ट्वीट में कहा; "अहमदाबाद के लिए एक बड़ा दिन।"
प्रधानमंत्री ने 2014 के लिए गांधी शांति पुरस्‍कार प्रदान किये जाने के लिए इसरो को शुभकामनाएं दी

प्रधानमंत्री श्री नरेन्‍द्र मोदी ने वर्ष 2014 के लिए गांधी शांति पुरस्‍कार प्रदान किये जाने के लिए इसरो को अपनी शुभकामनाएं दी हैं। प्रधानमंत्री ने कहा, “गांधी शांति पुरस्‍कार” प्रदान किये जाने के लिए इसरो को शुभकामनाएं। यह वैज्ञानिकों के कठिन श्रम को उपयुक्‍त सम्‍मान है। इसरो की दक्षता ने मानवता की शांति और प्रगति के लिए अत्‍यंत महत्‍वपूर्ण योगदान दिया है।
प्रधानमंत्री ने नारी शक्ति पुरस्‍कार प्राप्‍त करने वालों से संवाद किया

प्रधानमत्री श्री नरेन्‍द्र मोदी आज यहां नारी शक्ति पुरस्‍कार प्राप्‍त करने वालों से मिले और उनसे बातचीत की। प्रधानमंत्री ने पुरस्‍कार विजेताओं को उनकी उपलब्धियों के लिए बधाई दी और कहा कि उनके कार्य अन्‍य लोगों के लिए एक प्रेरणा हैं। उन्‍होंने पुरस्‍कार विजेताओं से कहा कि वह इस क्षेत्र में आगे और भी बहुत करें। स्‍वच्‍छ भारत अभियान का जिक्र करते हुए श्री मोदी ने कहा कि इसमें महिलाओं की बड़ी भागीदारी को देखते हुए इसकी सफलता को व्‍यापक स्‍तर पर आंका जाना चाहिए। प्रयागराज में हाल में संपन्‍न कुंभ मेले का जिक्र करते हुए प्रधानमंत्री ने कहा कि इस बार यह मेला स्‍वच्‍छता और साफ सफाई के क उच्‍च मानकों के अनुपालन के लिए चर्चा का विषय रहा। उन्‍होंने कहा कि स्‍वच्‍छता अब एक जनआदोंलन का रूप ले चुकी है। इस आंदोलन का अगला चरण कचरे को बहुमूल्‍य उत्‍पाद के रूप परिवर्तित करने का होना चाहिए । श्री मोदी ने कुपोषण से निबटने के उपाय तथा इंद्रधनुष योजना के माध्‍यम से बच्‍चों का टीकाकरण जैसे विषयों का भी जिक्र करते हुए कहा कि इन दोनों ही क्षेत्रो में सफलता सुनिश्चित करने में महिलाओं की बड़ी भूमिका है। इस अवसर पर महिला और बाल विकास मंत्री श्रीमती मेनका संजय गांधी भ उपस्थित थी ।
प्रधानमंत्री ने सेना दिवस के अवसर पर भारतीय सेना के युवा नवाचार को सम्मानित किया

प्रधानमंत्री श्री नरेन्द्र मोदी ने युवाओं के बीच नवाचारों की पहचान करने और उन्हें पुरस्कृत करने की एक अनूठी पहल में, आज भारतीय सेना के आठ युवा नवाचार अधिकारियों को उत्कृष्टता प्रमाण पत्रों से सम्मानित किया। ये प्रमाण पत्र लड़ाई की स्थितियों में किसी स्थान के सैनिक सर्वेक्षण, निगरानी एवं जवानों के लिए बेहतर सुविधाओं के क्षेत्र में इन अधिकारियों द्वारा किये गए अनूठे नवाचारों के लिए प्रदान किए गए हैं। प्रधानमंत्री द्वारा इन अन्वेषकों को ये प्रमाण पत्र सेना दिवस के अवसर पर सेना प्रमुख के आवास पर आयोजित एक समारोह के दौरान प्रदान किये गए। इस अवसर पर रक्षा मंत्री श्री मनोहर पर्रिकर भी उपस्थित थे। इन अन्वेषकों ने सेना प्रमुख की उपस्थिति में प्रधानमंत्री के सामने कामकाजी प्रतिरूपों एवं प्रदर्शनियों के माध्यम से अपने काम का प्रदर्शन किया। यह ऐसा पहला अवसर है जब सेना अधिकारियों की तरफ से किये जाने वाले ऐसे प्रयासों को इतने उच्चतम स्तर पर स्वीकृति मिली है। अगस्त, 2014 में डीआरडीओ पुरस्कारों को प्रदान करने के अवसर पर प्रधानमंत्री ने बड़े स्तर पर रक्षा अनुसंधान सम्बन्धित गतिविधियों में युवाओं को शामिल करने की अपील की थी जिससे यह सुनिश्चित किया जा सके कि भारत इस क्षेत्र में वैश्विक प्रौद्योगिकी उन्नतियों के प्रति सचेत बना रहे। प्रधानमंत्री ने डीआरडीओ को अपने उत्पादों को अन्तिम उपयोगकर्ता अर्थात् जवानों से जोड़ने को भी प्रोत्साहित किया था। उन्होंने कहा था कि जवान रक्षा प्रौद्योगिकी में कई व्यावहारिक अन्वेषणों की सलाह दे सकते हैं। प्रधानमंत्री ने यह भी गौर किया था कि तीनों सेनाओं (वायु सेना दिवस, सेना दिवस और नौ-सेना दिवस) के वार्षिक दिवस रक्षा एवं हमारे राष्ट्र की सुरक्षा में हमारे सशस्त्र बलों की सेवाओं का केवल उत्सव मनाने का ही अवसर नहीं है बल्कि यह सशस्त्र बलों की कुशलता एवं प्रभावोत्पादकता को बेहतर बनाने के लिए कार्यक्रमों को आयोजित करने का भी अवसर है। ऐसे समारोहों में सेनाओं के सदस्यों के सम्मान को शामिल किया जा सकता है जिन्होंने रक्षा प्रबंधन, संपदा प्रबंधन, पर्यावरण, वित्त एवं व्यय, रक्षा उपकरण की रूप-रेखा, रक्षा सामरिक नीतियों पर दस्तावेज आदि क्षेत्रों में अन्वेषणपूर्ण योगदान दिया है।
प्रधानमंत्री ने आचार्य जे.बी. कृपलानी और मौलाना अबुल कलाम आजाद को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने आचार्य जे.बी. कृपलानी और मौलाना अबुल कलाम आजाद को उनकी जयंती पर श्रद्धांजलि अर्पित की है। प्रधानमंत्री ने अपने संदेश में कहा,“आचार्य जे.बी. कृपलानी और मौलाना अबुल कलाम आजाद को हम उनकी जयंती पर याद करते हैं। इन दोनों अनुकरणीय व्यक्तित्वों को स्वतंत्रता आंदोलन के दौरान उनकी उल्लेखनीय भूमिका तथा जन कल्याण, समानता, शिक्षा और न्याय के लिए निरंतर प्रयास को कभी भूला नहीं जा सकता है।”
प्रधानमंत्री लांस नायक हनुमनथप्पा से अस्पताल में मिले

प्रधानमंत्री श्री नरेन्द्र मोदी आज यहां सियाचिन हिमस्खलन में जीवित बच जाने वाले लांस नायक हनुमनथप्पा से अस्पताल में मिले। लांस नायक को ग्लेशियर से हवाई जहाज द्वारा निकाल कर आज ही दिल्ली स्थित आर्मी आर एंड आर अस्पताल में भर्ती किया गया था। प्रधानमंत्री को लांस नायक हनुमनथप्पा के स्वास्थ्य की जानकारी दी गई। वे सैनिक के साथ लगभग 10 मिनट तक रहे। उन्होंने लांस नायक हनुमंतथप्पा का इलाज करने वाले डॉक्टरों और चिकित्सा स्टाफ के साथ मुलाकात की और इस बात पर जोर दिया कि उनके उपचार में कोई कोर-कसर न छोड़ी जाए। प्रधानमंत्री ने कहा, “लांस नायक हनुमनथप्पा के अद्मय साहस और सहनशीलता को शब्दों में व्यक्त नहीं किया जा सकता। वे एक शानदार सैनिक हैं।” इस अवसर पर सेना प्रमुख जनरल दलबीर सिंह भी उपस्थित थे।
संयुक्त राष्ट्र महासभा में प्रधानमंत्री मोदी का संबोधन

महामहिम श्री वॉल्कन बोजकिर, महासभा के अध्यक्ष, महामहिम, देवियों और सज्जनों, नमस्ते! पचहत्तर वर्ष पहले युद्ध की विभीषिका से एक नई उम्मीद पैदा हुई। मानव इतिहास में पहली बार पूरी दुनिया के लिए एक संस्था बनाई गई थी। संयुक्त राष्ट्र चार्टर के एक संस्थापक हस्ताक्षरकर्ता के रूप में भारत उस महान दृष्टिकोण का हिस्सा था। इसने भारत के अपने दर्शन ‘वसुधैव कुटुम्बकम‘ को प्रतिबिंबित किया जो पूरी सृष्टि को एक परिवार के रूप में देखता है। संयुक्त राष्ट्र के कारण आज हमारी दुनिया बेहतर जगह बन पाई है। हम उन सभी को श्रद्धांजलि अपर्ति हैं जिन्होंने संयुक्त राष्ट्र के ध्‍वज तले शांति और विकास के कार्यों को बेहतर किया है। इसमें संयुक्त राष्ट्र शांति मिशन भी शामिल है जहां भारत का अग्रणी योगदान रहा है। हालांकि हमने काफी कुछ हासिल किया है लेकिन मूल मिशन अब भी अधूरा रह गया है। हम आज जिस दूरगामी घोषणा पत्र को अपना रहे हैं उससे पता चलता है कि इन क्षेत्रों में अभी भी काफी काम करने की जरूरत है: संघर्ष को रोकने में, विकास सुनिश्चित करने में, जलवायु परिवर्तन को रोकने में, असमानताओं को कम करने में और डिजिटल प्रौद्योगिकियों का लाभ उठाने में। इस घोषणा पत्र में संयुक्त राष्ट्र में सुधार की आवश्यकता को भी स्वीकार किया गया है। हम पुराने ढांचे के साथ आज की चुनौतियों से नहीं निपट सकते। संयुक्त राष्ट्र व्यापक सुधार के बिना विश्वास संबंधी संकट से जूझ रहा है। आज की परस्‍पर संबद्ध दुनिया के लिए हमें एक ऐसे बहुपक्षीय सुधार की आवश्यकता है: जो आज की वास्तविकताओं को दर्शाता हो, सभी हितधारकों को आवाज देता हो, समकालीन चुनौतियों को दूर करता हो और मानव कल्याण पर ध्यान केंद्रित करता हो। भारत इस दिशा में अन्य सभी देशों के साथ काम करने के लिए तत्पर है। धन्यवाद। नमस्ते!
प्रधानमंत्री ने भारत की सुरक्षा तैयारियों और यूक्रेन में चल रहे संघर्ष के संदर्भ में मौजूदा वैश्विक परिदृश्य की समीक्षा के लिए सीसीएस बैठक की अध्यक्षता की

प्रधानमंत्री श्री नरेन्द्र मोदी ने भारत की सुरक्षा तैयारियों और यूक्रेन में चल रहे संघर्ष के संदर्भ में मौजूदा वैश्विक परिदृश्य की समीक्षा के लिए सीसीएस बैठक की अध्यक्षता की। प्रधानमंत्री को सीमावर्ती क्षेत्रों के साथ-साथ समुद्री और हवाई क्षेत्र में भारत की सुरक्षा तैयारियों की ताजा स्थिति और इससे जुड़े विभिन्न पहलुओं से अवगत कराया गया। प्रधानमंत्री को यूक्रेन से भारतीय नागरिकों तथा भारत के पड़ोसी देशों के कुछ नागरिकों को वापस लाने के लिए शुरू किये गए ऑपरेशन गंगा समेत यूक्रेन की नवीनतम घटनाओं के बारे में भी जानकारी दी गई। प्रधानमंत्री मोदी ने निर्देश दिया कि नवीन शेखरप्पा, जिनकी खार्किव में मौत हो गयी है, के पार्थिव शरीर को वापस लाने के लिए हर संभव प्रयास किए जाएं।
प्रधानमंत्री ने राष्ट्रीय वीरता पुरस्कार प्रदान किए

प्रधानमंत्री श्री नरेन्द्र मोदी ने आज 18 बच्चों को राष्ट्रीय वीरता पुरस्कार प्रदान किए। इनमें से तीन पुरस्कार मरणोपरांत प्रदान किए गए। पुरस्कृत बच्चों के साथ बातचीत करते हुए प्रधानमंत्री महोदय ने कहा कि उनकी वीरता के कार्यों पर बहुत चर्चा हुई है और मीडिया ने भी खूब उल्लेख किया है। उन्होंने कहा कि अन्य बच्चे भी इससे प्रेरित होंगे और उनमें भी आत्मविश्वास की भावना पैदा होगी। प्रधानमंत्री महोदय ने कहा कि अधिकतर पुरस्कार प्राप्त बच्चे ग्रामीण और साधारण पृष्ठभूमि के हैं। उन्होंने कहा कि शायद उनके दैनिक संघर्षों के कारण उनके अंदर यह भावना पैदा हुई और वे हर विपरीत परिस्थिति में बहादुरी के साथ काम करने में सक्षम हुए। प्रधानमंत्री महोदय ने सभी विजेताओं, उनके माता-पिता और अध्यापकों को बधाई दी। उन्होंने उन लोगों की भी प्रशंसा की, जिन्होंने बच्चों की बहादुरी के कामों को दर्ज किया और लोगों का ध्यान आकर्षित करने में सहायता की। श्री नरेन्द्र मोदी ने कहा कि अब भविष्य में भी पुरस्कार विजेताओं से अधिक आशा की जाएगी। उन्होंने बच्चों को उनके भावी जीवन के लिए शुभकामनाएं दीं। इस अवसर पर महिला एवं बाल विकास मंत्री श्रीमती मेनका गांधी भी उपस्थित थीं।
प्रधानमंत्री ने गुरुदेव रबीन्‍द्रनाथ टैगोर की जयंती के अवसर पर उन्हें नमन किया

प्रधानमंत्री श्री नरेन्द्र मोदी ने गुरुदेव रबीन्‍द्रनाथ टैगोर की जयंती के अवसर पर उन्हें श्रद्धांजलि अर्पित की। प्रधानमंत्री ने कहा, “गुरुदेव रबीन्‍द्रनाथ टैगोर की जयंती के अवसर पर मैं उन्हें नमन करता हूं। वह बहुमुखी प्रतिभा के धनी थे, जिनका गहन चिंतन और लेखन हमें निरंतर प्रेरित करता आया है।”
प्रधानमंत्री आज लखनऊ दौरे पर जाएंगे, कल योग दिवस कार्यक्रम में हिस्सा लेंगे

प्रधानमंत्री श्री नरेन्द्र मोदी लखनऊ का दौरा करेंगे, जहां वह कल होने वाले योग दिवस कार्यक्रम समेत विभिन्न कार्यक्रमों में शामिल होंगे। आज शाम प्रधानमंत्री सीएसआईआर – केंद्रीय औषधि अनुसंधान संस्थान (सीएसआईआर-सीडीआरआई) जाएंगे। प्रधानमंत्री डा. ए. पी. जे. अब्दुल कलाम तकनीकी विश्वविद्यालय के एक भवन का भी उद्घाटन करेंगे। लखनऊ में प्रधानमंत्री 400 किलोवाट की लखनऊ/कानपुर डी/सी ट्रांसमिशन लाइन को राष्ट्र को समर्पित करेंगे। प्रधानमंत्री पीएम आवास योजना के लाभकर्ताओं को स्वीकृति पत्र भी वितरित करेंगे। कल सुबह, तीसरे योग दिवस के अवसर पर प्रधानमंत्री लखनऊ के रमाबाई अंबेडकर मैदान में योग दिवस कार्यक्रम में शामिल होंगे। आप प्रधानमंत्री के लखनऊ के सभी कार्यक्रमों का अपने मोबाइल पर सजीव प्रसारण देख सकते हैं। इसके लिए http://nm4.in/dnldapp पर जाना होगा।
अनिवासी भारतीय, भारतीय मूल के व्यक्तियों और विदेशी भारतीय नागरिकों द्वारा किए जाने वाले प्रत्यक्ष विदेशी निवेश संबंधी नीति की समीक्षा

प्रधानमंत्री श्री नरेन्द्र मोदी की अध्यक्षता में सम्पन्न मंत्रिमंडलीय बैठक में अनिवासी भारतीय (एनआरआई), भारतीय मूल के व्यक्तियों (पीआईओ) और विदेशी भारतीय नागरिकों (ओसीआई) द्वारा भारत में किए जाने वाले प्रत्यक्ष विदेशी निवेश संबंधी नीति की समीक्षा को मंजूरी दे दी। नीति में मंत्रिमंडल द्वारा स्वीकृत निम्नलिखित संशोधन किए गए हैं-  अनिवासी भारतीयों द्वारा गैर-स्वदेश वापसी आधार पर किया जाने वाला निवेश घरेलू होगा। इसमें एक नया पैराग्राफ जोड़ा गया हैः ‘फेमा नियमों की अनुसूची 4 के तहत भारत से बाहर रहने वाले व्यक्तियों द्वारा हस्तांतरित या जारी की जाने वाली प्रतिभूतियों के संदर्भ में किया जाने वाला निवेश भारत में रहने वाले निवासियों द्वारा किए जाने वाले घरेलू निवेश की तरह ही माना जाएगा।’ अनिवासी भारतीय के दायरे में ओसीआई कार्डधारकों और पीआईओ कार्डधारकों को शामिल करने के फैसले का अर्थ यह हुआ कि प्रत्यक्ष विदेशी निवेश नीति को आर्थिक, वित्तीय और शैक्षिक क्षेत्रों के संदर्भ में सरकार की घोषित नीतियों के तहत ओसीआई कार्डधारकों और पीआईओ कार्डधारकों को अनिवासी भारतीयों के समकक्ष रखा जाना है। इसके अलावा फेमा नियमों की अनुसूची 4 के तहत भारत से बाहर रहने वाले व्यक्तियों द्वारा हस्तांतरित या जारी की जाने वाली प्रतिभूतियों के संदर्भ में किया जाने वाला निवेश भारत में रहने वाले निवासियों द्वारा किए जाने वाले घरेलू निवेश की तरह ही माने जाने के विषय में उल्लेखनीय है कि इससे प्रत्यक्ष विदेशी निवेश नीति और स्पष्ट होगी तथा इसके तहत किया जाने वाला निवेश विदेशी निवेश के वर्ग में शामिल नहीं होगा। आशा की जाती है कि इस उपाय से विभिन्न क्षेत्रों में निवेश बढ़ेगा, विदेशी मुद्रा का आगमन तेज होगा तथा देश का आर्थिक विकास संभव होगा।
प्रधानमंत्री ने बर्मिंघम राष्ट्रमंडल खेल, 2022 में स्वर्ण पदक जीतने पर पहलवान दीपक पुनिया को शुभकामनाएं दीं

प्रधानमंत्री श्री नरेन्द्र मोदी ने पहलवान दीपक पुनिया को बर्मिंघम राष्ट्रमंडल खेल, 2022 में स्वर्ण पदक जीतने पर शुभकामनाएं दी हैं। प्रधानमंत्री ने ट्वीट किया; “हमारे अपने दीपक पुनिया के शानदार खेल प्रदर्शन पर गर्व महसूस कर रहा हूँ! वे भारत के गौरव हैं और उन्होंने भारत को कई पुरस्कार दिए हैं। प्रत्येक भारतीय, उनके स्वर्ण पदक जीतने से उत्साहित है। आने वाले सभी प्रयासों के लिए उन्हें शुभकामनाएं।”
पीएम ने बाबू जगजीवन राम को उनके जन्म दिन पर किया याद

प्रधानमंत्री श्री नरेंद्र मोदी ने बाबू जगजीवन का उनके जन्मदिन पर अभिवादन किया। पीएम ने कहा, ‘स्व निर्मित और उद्यमशील बाबू जगजीवन राम के देश के प्रति योगदान को कभी भुलाया नहीं जा सकता। स्वतंत्रता सेनानी और एक प्रशासक के तौर पर भारत के प्रति उनकी सेवाएं अतुलनीय रहीं। बाबूजी एक सच्चे प्रशासक थे और उन्होंने अधिनायकवाद के आगे झुकने से इनकार कर दिया था। भारत उनकी जयंती पर उनको याद करता है।’